SL Uradni list Evropske unije C 253/14

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 253/11)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„POMODORINO DEL PIENNOLO DEL VESUVIO“

EU št.: IT-PDO-02146 – 24.6.2016

ZOP ( X ) ZGO ( ) ZTP ( )

1. Skupina vložnikov in pravni interes

Consorzio di Tutela del Pomodorino del Piennolo del Vesuvio DOP Piazza Meridiana no 47 80040 San Sebastiano al Vesuvio (NA) ITALIJA Tel. +39 081-0606007 E-naslov: piennolodop@pec.it

Consorzio di Tutela del Pomodorino del Piennolo del Vesuvio DOP ima pravico vložiti zahtevek za registracijo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [posodobljeni predpisi, nadzorni organ]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Sprememba št. 1

Naslednje besedilo specifikacije proizvoda (člen 2):

„Zaščitena označba porekla (ZOP) ‚Pomodorino del Piennolo del Vesuvio‘ označuje plod ekotipov češnjevega paradižnika vrste Lycopersicon esculentum Mill. z naslednjimi ljudskimi imeni: ‚Fiaschella‘, ‚Lampadina‘, ‚Patanara‘, ‚Principe Borghese‘ in ‚Re Umberto‘, ki se po tradiciji pridelujejo na pobočjih Vezuva […].“ in

besedilo enotnega dokumenta (točka 3.2):

„ZOP ‚Pomodorino del Piennolo del Vesuvio‘ označuje plod ekotipov češnjevega paradižnika z naslednjimi ljudskimi imeni: ‚Fiaschella‘, ‚Lampadina‘, ‚Patanara‘, ‚Principe Borghese‘ in ‚Re Umberto‘, ki se po tradiciji pridelujejo na pobočjih Vezuva […].“

se spremenita:

„Zaščitena označba porekla (ZOP) ‚Pomodorino del Piennolo del Vesuvio‘ se uporablja za označevanje ploda ekotipov češnjevega paradižnika vrste Lycopersicon esculentum Mill., ki izvirajo iz ekotipov z ljudskimi imeni ‚Fiaschella‘, ‚Lampadina‘, ‚Patanara‘, ‚Principe Borghese‘ in ‚Re Umberto‘ ter ki se tradicionalno pridelujejo na pobočjih Vezuva […].“

Utemeljitev:

Besedilo je preoblikovano v skladu s členom 6 specifikacije proizvoda (Povezava z okoljem), pri čemer zdaj vključuje podrobnejšo opredelitev, da se ta ZOP uporablja za vse lokalne ekotipe paradižnika, ki izvirajo iz ekotipov z naslednjimi ljudskimi imeni: „Fiaschella“, „Lampadina“, „Patanara“, „Principe Borghese“ in „Re Umberto“, v preteklosti gojenih na opredeljenem območju ter z morfološkimi in fizikalno-kemijskimi značilnostmi, tipičnimi za proizvod z označbo „Pomodorino del Piennolo del Vesuvio“.

Sprememba upošteva nekdanjo prakso kmetov iz člena 6 specifikacije proizvoda, v skladu s katero so semena najboljših plodov shranili za pridelavo v naslednjem letu. Z leti je ta praksa privedla do uporabe semen, iz katerih izhajajo navedena ljudska imena.

Besedilo člena 6 specifikacije proizvoda določa: „Kmetje so, kot je od nekdaj navada pri pridelavi zelenjave za lastno porabo, izbrali plodove, ki so jih ocenili kot najprimernejše, in pridobili semena, ki so jih naslednje leto uporabili za sadilni material. Tako so bili češnjevi paradižniki ‚Fiaschella‘, ‚Lampadina‘, ‚Principe Borghese‘, ‚Re Umberto‘ in ‚Patanara‘, iz katerih izhajajo današnji ekotipi, znani in razširjeni že v prvi polovici 20. stoletja.“

Zaradi te spremembe ni potrebna sprememba posebnih značilnosti označbe. Zato se obravnava, da sprememba izpolnjuje zahteve iz točk (a) do (e) člena 53(2) Uredbe (EU) št. 1151/2012 in se lahko šteje za manjšo.

Sprememba št. 2

Naslednje besedilo specifikacije proizvoda (člen 2) in enotnega dokumenta (točka 3.2):

„Plodovi, ki bodo pridobili zaščiteno označbo, morajo imeti naslednje lastnosti:

sveži: v štirih dneh od obiranja:

— velikost: ne sme biti večja od 25 g.“

se spremeni:

„Plodovi, za katere se pridobi zaščitena označba, morajo imeti naslednje lastnosti:

(a) sveži: v štirih dneh od obiranja: — velikost: ne sme biti večja od 30 g.“

Utemeljitev:

Vrednost je bila spremenjena na podlagi rezultatov študij, ki jih je izvedel kampanijski hortikulturni center za ustanovi SeSIRCA in CRAA (konzorcij za uporabne raziskave v kmetijskem sektorju) ter ki so potrdile ta empirični podatek, o katerem so poročali kmetje, pri čemer so navedli, da lahko teža plodov prvih obranih grozdov, imenovanih „matere“, pogosto doseže 30 g na plod. Sprememba je skladna z besedilom drugega odstavka točke 5.2 enotnega dokumenta: „Posebnosti „Pomodorino del Piennolo del Vesuvio“ so poleg majhne velikosti teža 20–30 gramov …“ Ker je med značilnostmi označbe že navedeno, da lahko teža plodov doseže 30 g, se obravnava, da sprememba izpolnjuje zahteve iz točk (a) do (e) člena 53(2) Uredbe (EU) št. 1151/2012 in se lahko šteje za manjšo.

Metoda proizvodnje

Sprememba št. 3

Naslednje besedilo specifikacije proizvoda (člen 5):

„Sistemi in razdalje sajenja: Razdalje sajenja morajo biti od 15 do 30 cm v vrsti ter od 80 do 120 cm med vrstami. Sadike se ponovno zasadijo v vzporedne vrste tako, da so razdalje med sadikami v vrsti in med vrstami enakomerne. Gostota nasada ne sme presegati 45 000 sadik na hektar; […]“

se spremeni:

„Sistemi in razdalje sajenja: Razdalje sajenja morajo biti od 15 do 30 cm v vrsti ter od 80 do 120 cm med vrstami. Sadike se ponovno zasadijo v vzporedne vrste tako, da so razdalje med sadikami v vrsti in med vrstami enakomerne. Gostota nasada ne sme presegati 55 000 sadik na hektar; […]“

Utemeljitev:

Največja gostota nasada se poveča na 55 000 sadik na hektar, s čimer se kmetom omogoči, da razdaljo sajenja prilagodijo glede na rodovitnost tal. V skladu z dobrimi agronomskimi praksami je zaradi zelo velike sušnosti vulkanske zemlje na območjih z višjo nadmorsko višino priporočeno, da se gostota nasada na hektar poveča za čim boljši izkoristek vodnih virov ter ohranjanje donosa in kakovostnih značilnosti plodov (pri razdalji sajenja od 90 do 100 cm med vrstami in 20 cm v vrsti znaša na primer gostota nasada približno 50 000–55 000 sadik na hektar). Zaradi teh razlogov se obravnava, da sprememba izpolnjuje zahteve iz točk (a) do (e) člena 53(2) Uredbe (EU) št. 1151/2012 in se lahko šteje za manjšo.

Sprememba št. 4

Naslednje besedilo specifikacije proizvoda (člen 5):

„Gojitvena oblika: ‚Pomodorino del Piennolo del Vesuvio‘ je treba pridelovati izključno na prostem; sadike, ki se gojijo pokončno, zrastejo do višine 80 cm […]“

se spremeni:

„Gojitvena oblika: ‚Pomodorino del Piennolo del Vesuvio‘ je treba pridelovati izključno na prostem; sadike, ki se gojijo pokončno, zrastejo do višine enega metra […]“

Utemeljitev:

Podlaga za spremembo je dejstvo, da je rast sadik češnjevega paradižnika zaradi bolj sveže in rodovitne zemlje na nekaterih delih proizvodnega območja, na primer v občinah na območju Monte Somma, naravno močnejša. Ta sprememba omogoča, da se specifikacija proizvoda prilagodi dejanskim razmeram pridelave na proizvodnem območju, ne da bi bila ogrožena kakovost plodov, pri čemer se upoštevajo zahteve iz točk (a) do (e) člena 53(2) Uredbe (EU) št. 1151/2012. Zaradi teh razlogov se lahko sprememba šteje za manjšo.

Sprememba št. 5

Naslednje besedilo specifikacije proizvoda (člen 5):

„Največja dovoljena količina proizvoda na hektar je 16 ton v specializirani pridelavi.“

se spremeni:

„Največja dovoljena količina proizvoda na hektar je 25 ton v specializirani pridelavi.“

Utemeljitev:

Pričakovana količina proizvoda 16 ton/ha iz specifikacije proizvoda je znatno manjša od povprečne količine proizvoda proizvajalcev ne glede na nadmorsko višino. Do teh empiričnih ugotovitev so najprej prišli člani konzorcija, pozneje pa so jih potrdile znanstvene študije, ki jih je izvedel kampanijski hortikulturni center za ustanovi SeSIRCA in CRAA (konzorcij za uporabne raziskave v kmetijskem sektorju). Največja dovoljena količina proizvoda 25 t/ha upošteva dejanske razmere pri proizvodnji ZOP „Pomodorino del Piennolo del Vesuvio“, pri čemer ne uvaja sprememb glede kakovostnih značilnosti plodov; zato se obravnava, da se lahko sprememba šteje za manjšo v skladu s točkami (a) do (e) člena 53(2) Uredbe (EU) št. 1151/2012.

Označevanje

Sprememba št. 6

Naslednje besedilo specifikacije proizvoda (člen 8):

„Vendar je dovoljena uporaba napisov, ki se sklicujejo na podjetja, imena, naziv podjetja, zasebne blagovne znamke, če ne hvalijo proizvoda in zavajajo kupcev; ti napisi so lahko na nalepki navedeni z znaki manjše velikosti za označevanje zaščitene označbe porekla.“

se spremeni:

„Dovoljena pa je uporaba navedb, ki se nanašajo na podjetja, imena ali nazive podjetja, zasebne blagovne znamke, pod pogojem, da ne hvalijo proizvoda in zavajajo kupcev; te navedbe so lahko na nalepki navedene s črkami, ki so manjše od tistih, ki so uporabljene za zaščiteno označbo porekla, pri čemer ne smejo biti navedene v istem vidnem polju kot označba porekla, logotip ZOP in logotip Evropske unije.“

Utemeljitev:

Ta sprememba uvaja razlago in natančnejšo opredelitev določbe iz specifikacije proizvoda, ki zagotavlja večjo vidnost registrirane označbe in logotipa Evropske unije na nalepki. Sprememba se nanaša izključno na nalepko proizvoda, zato se obravnava, da se lahko šteje za manjšo v skladu s točkami (a) do (e) člena 53(2) Uredbe (EU) št. 1151/2012.

Posodobljeni predpisi in nadzorni organ

Sklici na Uredbo (ES) št. 510/2006 so bili zamenjani s sklici na Uredbo (EU) št. 1151/2012.

Člen 7 se dopolni z navedbo nadzornega organa.

ENOTNI DOKUMENT

„POMODORINO DEL PIENNOLO DEL VESUVIO“

EU št.: IT-PDO-02146 – 24.6.2016

ZOP ( X ) IGP ( )

1. Ime

„Pomodorino del Piennolo del Vesuvio“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena označba porekla (ZOP) „Pomodorino del Piennolo del Vesuvio“ se uporablja za označevanje ploda ekotipov češnjevega paradižnika vrste Lycopersicon esculentum Mill., ki izvirajo iz ekotipov z ljudskimi imeni „Fiaschella“, „Lampadina“, „Patanara“, „Principe Borghese“ in „Re Umberto“ ter ki se tradicionalno pridelujejo na pobočjih Vezuva in so ovalne ali rahlo slivaste oblike s koničastim vrhom in pogosto narebričeni pri peclju, z debelo kožico. Uporaba hibridov ni dovoljena. Plodovi, za katere se pridobi zaščitena označba, morajo imeti spodaj navedene lastnosti. Sveži: velikost ne sme presegati 30 g. Merila oblike: razmerje med najdaljšim in najkrajšim premerom je med 1,2 in 1,3; barva površine: škrlatno rdeča; barva mesa: rdeča; čvrstost: visoka; okus: živahen, močan in sladko-kiselkast; refrakcijski indeks: najmanj 6,5 °Brix; trdno pripet na pecelj. Skladiščen v grozdu: barva površine: temno rdeča; barva mesa: rdeča; čvrstost: dobra; okus: živahen in močan; nabreklost: zmanjšana ob koncu skladiščenja.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodne dejavnosti in shranjevanje je treba izvajati na proizvodnem območju, za skladiščenje češnjevih paradižnikov „v grozdu“ je treba upoštevati naslednja navodila:

— Grozdi ali „schiocche“ se po pobiranju nanizajo na vrvico iz rastlinskih vlaken, povezano v obroč, ki tvori en sam velik grozd ali „piennolo“, katerega teža ob koncu skladiščenja je med 1 in 5 kg. Tako pridobljene velike grozde je treba z uporabo kljuk ali ustreznih stojal obesiti nad tlemi, v suhem in zračnem prostoru.

— Med skladiščenjem proizvoda, tako v velikem grozdu kot pakiranega, ni dovoljena nikakršna kemična obdelava. Lahko se uporabljajo le fizični sistemi za boljšo zaščito proizvoda, ki ne morejo spremeniti lastnosti, kot na primer: mrežice in ultrazvočne naprave za odganjanje mrčesa.

— Dolžina skladiščenja v velikih grozdih ni točno določena, vendar je povezana z ohranjanjem dobrih organoleptičnih lastnosti in lepega videza proizvoda.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje svežih ali skladiščenih češnjevih paradižnikov za trženje mora potekati v proizvodnih podjetjih ali njihovi neposredni bližini znotraj proizvodnega območja, da se tako:

— omejijo vsa opravila v času, ko je plod najbolj čvrst,

— prepreči prevoz neskladiščenega in zato neustrezno zavarovanega proizvoda na daljših razdaljah, pri čemer bi bil izpostavljen tveganju mehanskega stresa in slabega ravnanja,

— omogoči zagotovitev sledljivosti.

3.6 Posebna pravila za označevanje proizvoda, za katerega se uporablja registrirano ime

Ob sprostitvi „Pomodorino del Piennolo del Vesuvio“ na trg je ta lahko:

— svež, proizvod se da v prodajo po posameznih plodovih ali v grozdih v razsutem stanju, v primernih zapečatenih zabojčkih s težo največ 10 kg,

— skladiščen „v grozdu“; grozdi morajo imeti težo največ 5 kg in gredo v prodajo posamično z razpoznavnim logotipom Z.O.P. ali v primernih zapečatenih zabojčkih,

— skladiščen, po posameznih plodovih ali v grozdih v razsutem stanju v primernih zapečatenih zabojčkih s težo največ 10 kg.

Na nalepkah morajo biti navedeni naslednji napisi: Na nalepkah morajo biti navedeni naslednji napisi: „Pomodorino del Piennolo del Vesuvio“ in Zaščitena označba porekla z večjimi črkami od preostalih napisov; logotip Skupnosti; ime, naziv in naslov pakirnice ali proizvodnega podjetja; količina proizvoda, ki jo vsebuje posamezno pakiranje; logotip je sestavljen iz obrisa „Pomodorino del Piennolo del Vesuvio“, ki vključuje pecelj, katerega podaljšek spominja na obris Vezuva; podrobnosti logotipa in ustrezni barvni odtenki so podrobno opisani v proizvodni specifikaciji.

4. Jedrnata opredelitev geografskega območja

Območje proizvodnje in pakiranja ZOP „Pomodorino del Piennolo del Vesuvio“ zajema območja naslednjih občin v neapeljski pokrajini: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase ter del ozemlja občine Nola, ki ga na zunanji strani razmejujejo: pokrajinska cesta Piazzola di Nola – Rione Trieste (z odsekom, ki se imenuje „Costantinopoli“), „Lagno Rosario“, meja občine Ottaviano in meja občine Somma Vesuviana.

5. Povezava z geografskim območjem

Posebnost območja, na katerem se prideluje češnjev paradižnik, so tla vulkanskega izvora. Posebnost te pokrajine so prav tla piroklastičnega nastanka, ki so značilna za celoten ognjenik sestava Monte Somma in Vezuva. Ta tla so se izoblikovala na plasteh lave ter vulkanskega pepela in drobirja, zanje pa so značilne visoka rodovitnost, peščena tekstura, zaradi katere so rahla in dobro odvajajo vodo, ter nevtralna ali subalkalna sestava z visoko stopnjo prilagodljivih makro in mikroelementov. Podnebje je pretežno suho z majhno vetrovnostjo in visokimi temperaturami, velike temperaturne razlike med dnevom in nočjo pa pripomorejo k naravnemu preprečevanju parazitskih bolezni.

Posebnosti „Pomodorino del Piennolo del Vesuvio“ so poleg majhne velikosti teža 20–30 gramov ter majhno razmerje med najmanjšim in največjim premerom, 1,2–1,3, večja čvrstost kožice, posebno trdna pritrjenost na pecelj, ki omogoča ohranitev grozda med obiranjem in skladiščenjem, visoka koncentracija sladkorja, kislin in drugih topnih trdnih snovi, zaradi katerih se proizvod lahko skladišči dolgo časa, pri čemer se ne spremeni nobena od njegovih organoleptičnih lastnosti. Visok osmozni tlak soka, ki ga proizvod vsebuje, nastane prav zaradi visoke koncentracije topnih trdnih snovi in omogoča, da plod dolgo ohrani značilno nabreklost zaradi majhne izgube tekočine med skladiščenjem.

Postopki pridelave so pogojeni z značilno konfiguracijo zemljišč, ki so zelo razdrobljena in pogosto terasasta ter nepravilno razporejena. Večina pridelovalnih dejavnosti poteka ročno s tradicionalnimi načini kmetovanja.

Posebnosti „Pomodorino del Piennolo del Vesuvio“ so tesno povezane z območjem, na katerem se češnjev paradižnik prideluje. Zaradi vulkanskega izvora tal in vsega piroklastičnega materiala, ki se je nakopičil med izbruhi ognjeniškega sestava Monte Somma in Vezuva, so ta zemljišča zelo rodovitna; zaradi peščene teksture so zelo rahla in dobro odvajajo vodo, zaradi česar so nevtralna ali subalkalna, z visoko vsebnostjo prilagodljivih makro in mikroelementov. Pridelani proizvod z absorpcijo vsega naštetega pridobi tako posebne lastnosti. Suho podnebje, za katerega so značilne velike temperaturne razlike med dnevom in nočjo, naravno preprečuje parazitske bolezni. Češnjev paradižnik, shranjen v obliki velikega grozda ali konzerviran, je eden od najstarejših in najznačilnejših proizvodov z območja Vezuva. Prva dokumentirana pričevanja s podrobnimi tehničnimi opisi so iz publikacij, ki jih je izdala Regia Scuola Superiore di Agricoltura di Portici v letih 1885, 1902 in 1916. V prejšnjih stoletjih se je pridelava te vrste paradižnika uveljavila tako zaradi nezahtevne pridelave kot zaradi ustreznosti za daljše skladiščenje v zimskih mesecih zaradi čvrstosti kožice. V starih časih je bila razširjenost tega načina skladiščenja paradižnika povezana s potrebo po svežem paradižniku v zimskih mesecih, da so lahko z njim ustrezno okrasili domače jedi, ki so bile zelo razširjene na območju Neaplja, med katerimi so pice in začetne jedi morale imeti močan okus in vonj. Človeški dejavnik se je razodel pri uveljavitvi načina pridelave in uravnoteženega skladiščenja, značilnega za območje, ki se kaže navzven od izbire najkakovostnejših plodov za proizvodnjo semena, potrebnega pinciranja rastlin, ker te rastejo neenakomerno, privezovanja stebel in odstranjevanja odvečnih poganjkov pa vse do obiranja češnjevih paradižnikov, ki poteka z rezanjem celih grozdov, ko je na njih vsaj 70 % rdečih plodov, medtem ko drugi še dozorevajo Tudi postopek skladiščenja češnjevih paradižnikov v velikem grozdu, ki omogoča odloženo uporabo celih in nepredelanih plodov še vso zimo po obiranju, povezuje ta poseben proizvod z območjem. Starodavni postopek vključuje obiranje plodov v celih grozdih in ustrezno prepletanje pecljev z vrvico iz konoplje, da nastane en sam velik grozd, ki se obesi pod strop temu namenjenih zračnih prostorov ali na verandah in terasah. Vse našteto, skupaj z značilnim okoljem na območju Vezuva, je pripeljalo do edinstvenega proizvoda svoje vrste, z dobrimi organoleptičnimi lastnostmi in ohranljivostjo, ki se prideluje in ohranja še danes.

Sklic na objavo specifikacije

(drugi pododstavek člena 6(1) te uredbe)

Ta uprava je sprožila nacionalni postopek ugovora z objavo vloge za priznanje ZOP „Pomodorino del Piennolo del Vesuvio“ v Uradnem listu Italijanske republike št. 103 z dne 4. maja 2016.

Celotno prečiščeno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ [Proizvodi ZOP ZGO] (v desnem zgornjem kotu zaslona), nato „Prodotti DOP IGP STG“ [Proizvodi ZOP ZGO ZTP] (ob robu na levi strani zaslona), nazadnje pa „Disciplinari di Produzione all’esame dell’UE“ [Specifikacije, predložene Evropski uniji].

(1) UL L 179, 19.6.2014, str. 17.

(2) UL L 343, 14.12.2012, str. 1.